CELEX: 32019R0661
Language: sl
Date: 2019-04-25 00:00:00
Title: Izvedbena uredba Komisije (EU) 2019/661 z dne 25. aprila 2019 o zagotavljanju nemotenega delovanja elektronske evidence kvot za dajanje fluoriranih ogljikovodikov na trg (Besedilo velja za EGP.)

26.4.2019   
               
               
                  SL
               
               
                  Uradni list Evropske unije
               
               
                  L 112/11
               
            
         IZVEDBENA UREDBA KOMISIJE (EU) 2019/661
         z dne 25. aprila 2019
         o zagotavljanju nemotenega delovanja elektronske evidence kvot za dajanje fluoriranih ogljikovodikov na trg
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 517/2014 Evropskega parlamenta in Sveta z dne 16. aprila 2014 o fluoriranih toplogrednih plinih in razveljavitvi Uredbe (ES) št. 842/2006 (1) ter zlasti člena 17(2) Uredbe,
         ob upoštevanju naslednjega:
         
                     (1)
                  
                  
                     Člen 17 Uredbe (EU) št. 517/2014 ustanavlja centralno elektronsko evidenco za upravljanje kvot za dajanje fluoriranih ogljikovodikov na trg in poročanje o njih, vključno s poročanjem o opremi, ki je dana na trg in je napolnjena s fluoriranimi ogljikovodiki (v nadaljnjem besedilu: evidenca).
                  
               
                     (2)
                  
                  
                     Po kigalijski spremembi Montrealskega protokola o substancah, ki škodljivo delujejo na ozonski plašč (2), od 1. januarja 2019 uvoz večje količine fluoriranih ogljikovodikov v Unijo in njihov izvoz iz Unije spadata v sistem izdajanja dovoljenj, določen v členu 4B Montrealskega protokola. Za takšno dovoljenje šteje veljaven vpis podjetja, ki deluje kot uvoznik ali izvoznik, kot je ustrezno, v evidenco v skladu z Uredbo (EU) št. 517/2014.
                  
               
                     (3)
                  
                  
                     Za zagotovitev nemotenega delovanja evidence je pomembno določiti zahteve za podjetja, za katera je vpis obvezen. Te zahteve bi morale med drugim vključevati zahtevo po zagotavljanju informacij v zvezi s finančnim in pravnim statusom navedenih podjetij. Take informacije so lahko potrebne za zagotavljanje učinkovitega izvrševanja dodeljevanja kvot, izogibanje izkrivljanju dodeljenih kvot ter preprečevanje izogibanja in zlorab zakonodajnih zahtev.
                  
               
                     (4)
                  
                  
                     V zahtevah za vpis bi bilo treba upoštevati tudi drugačen položaj podjetij, ki so pooblastila edinega zastopnika v skladu z Uredbo (EU) št. 517/2014.
                  
               
                     (5)
                  
                  
                     Da se s to evidenco omogoči učinkovito izvajanje mehanizma kvot za dajanje fluoriranih ogljikovodikov na trg, je pomembno uvesti zaščitne ukrepe, s katerimi se zagotovi, da se dodeljevanje kvot izvaja zakonito in pravično. Namen evidence je olajšati učinkovito izvajanje mehanizma kvot. Zato bi bilo treba evidenco organizirati in upravljati tako, da bi jo bilo mogoče uporabiti kot orodje za preprečevanje izogibanja ali zlorabe zahtev za dodeljevanje kvot. Zlasti kadar isti dejanski lastniki vpišejo več podjetij s ciljem, da prejmejo večjo dodelitev kvot kot je delež največje količine fluoriranih ogljikovodikov za eno podjetje, ki jo je mogoče dati na trg v Uniji v skladu s členom 15(1) Uredbe (EU) št. 517/2014, bi bilo treba taka podjetja, ki jih vpiše isti dejanski lastnik oziroma lastniki, za namene dodelitve kvot iz člena 16(5) Uredbe obravnavati kot eno samo podjetje. Dejansko lastništvo je lahko povezano s katero koli vrsto pravne osebe, vključno z na primer malimi in srednjimi podjetji.
                  
               
                     (6)
                  
                  
                     Komisija ob upoštevanju nacionalnih zakonov in predpisov, ki urejajo ustanavljanje in delovanje podjetij, potrebuje pomoč držav članic, da bi ocenila popolnost in točnost informacij, ki jih podjetja predložijo za namene vpisa. Zato bi bilo treba od držav članic zahtevati sodelovanje in izmenjavo informacij s Komisijo, da se zagotovi nemoteno delovanje evidence.
                  
               
                     (7)
                  
                  
                     Komisija mora zagotoviti, da se osebni podatki, predloženi v skladu s členom 17 Uredbe (EU) št. 517/2014, obdelajo v skladu z Uredbo (EU) 2018/1725 Evropskega parlamenta in Sveta (3).
                  
               
                     (8)
                  
                  
                     Ukrepi iz te uredbe so skladni z mnenjem odbora, ustanovljenega v skladu s členom 24(1) Uredbe (EU) št. 517/2014 –
                  
               SPREJELA NASLEDNJO UREDBO:
         
            Člen 1
            Vsebina
            Ta uredba določa splošne operativne zahteve za vpis v evidenco, ustanovljeno v skladu s členom 17(1) Uredbe (EU) št. 517/2014.
         
         
            Člen 2
            Opredelitev pojmov
            „Dejanski lastnik“ pomeni dejanskega lastnika, kot je opredeljen v točki 6 člena 3 Direktive (EU) 2015/849 Evropskega parlamenta in Sveta (4).
         
         
            Člen 3
            Zahteve po informacijah za vpis v evidenco
            
               1.   Podjetja s sedežem v Uniji za namene vpisa v evidenco Komisiji predložijo naslednje informacije:
               
                           (a)
                        
                        
                           ime in pravno obliko podjetja, kot je navedeno v ustreznih uradnih dokumentih v skladu z nacionalnimi zakoni in praksami;
                        
                     
                           (b)
                        
                        
                           polni naslov podjetja, vključno z imenom ulice in hišno številko, poštno številko, imenom mesta in državo;
                        
                     
                           (c)
                        
                        
                           telefonsko številko podjetja, vključno z mednarodno klicno številko;
                        
                     
                           (d)
                        
                        
                           identifikacijsko številko podjetja za DDV;
                        
                     
                           (e)
                        
                        
                           registracijsko in identifikacijsko številko gospodarskega subjekta (EORI) za zadevno podjetje, če je ustrezno;
                        
                     
                           (f)
                        
                        
                           polno ime ene kontaktne osebe, ki izpolnjuje pogoje iz točk (i) in (ii), ter posamezni elektronski naslov, ki ga navedena oseba uporablja za poslovne namene in ki, če je na voljo, vsebuje jasno povezavo s podjetjem:
                           
                                       (i)
                                    
                                    
                                       oseba je dejanski lastnik podjetja ali je v njem zaposlena;
                                    
                                 
                                       (ii)
                                    
                                    
                                       oseba je pooblaščena za izpolnjevanje vseh obveznosti in opravljanje ustreznih dejavnosti v zvezi z evidenco v imenu podjetja, tako da postanejo pravno zavezujoče za podjetje;
                                    
                                 
                     
                           (g)
                        
                        
                           kratek opis poslovnih dejavnosti podjetja;
                        
                     
                           (h)
                        
                        
                           pisno potrdilo o nameri podjetja, da se vpiše v evidenco, ki ga podpiše dejanski lastnik ali oseba, zaposlena v podjetju, ki ima pooblastilo za dajanje pravno zavezujočih izjav v imenu podjetja;
                        
                     
                           (i)
                        
                        
                           podatke o bančnem računu podjetja, potrjene z dokumentom, ki ga je podpisal bančni zastopnik, ali originalno uradno bančno izjavo v zvezi z bančnim računom v Uniji, ki ga podjetje uporablja za svoje poslovne dejavnosti in ki zajema obdobje zadnjih 3 mesecev.
                        
                     
            
               2.   Podjetja s sedežem zunaj Unije, ki so pooblastila edinega zastopnika, kot je navedeno v členu 16(5) Uredbe (EU) št. 517/2014, Komisiji za namene vpisa v evidenco predložijo naslednje informacije:
               
                           (a)
                        
                        
                           podatke iz točk (a), (b) in (c) odstavka 1, vendar v zvezi s podjetjem in edinim zastopnikom, ter v primeru informacij, navedenih v točki (a), skupaj z ustreznim uradnim dokumentom, na katerem sta v vseh primerih navedena ime in pravna oblika, skupaj z overjenim prevodom navedenega dokumenta v angleščino;
                        
                     
                           (b)
                        
                        
                           informacije iz točk (d), (e) in (i) odstavka 1, vendar v zvezi z edinim zastopnikom, ne pa podjetjem;
                        
                     
                           (c)
                        
                        
                           polno ime ene kontaktne osebe, ki izpolnjuje pogoje iz točk (i) in (ii), ter posamezni elektronski naslov, ki ga navedena oseba uporablja za poslovne namene in ki, če je na voljo, vsebuje jasno povezavo z edinim zastopnikom:
                           
                                       (i)
                                    
                                    
                                       oseba je dejanski lastnik edinega zastopnika ali je v njem zaposlena;
                                    
                                 
                                       (ii)
                                    
                                    
                                       oseba je pooblaščena za izpolnjevanje vseh obveznosti in opravljanje ustreznih dejavnosti v zvezi z evidenco v imenu podjetja in edinega zastopnika, tako da postanejo pravno zavezujoče tako za podjetje, kot tudi za edinega zastopnika;
                                    
                                 
                     
                           (d)
                        
                        
                           elektronski naslov edinega zastopnika;
                        
                     
                           (e)
                        
                        
                           kratek opis poslovnih dejavnosti podjetja;
                        
                     
                           (f)
                        
                        
                           pisno potrdilo iz točke (h) odstavka 1, ki pa ga podpiše tudi dejanski lastnik ali oseba, zaposlena v edinem zastopniku, ki ima pooblastilo za dajanje pravno zavezujočih izjav v imenu edinega zastopnika;
                        
                     
            
               3.   Da bi bila podjetja upravičena do predložitve izjav v skladu s členom 16(2) ali (4) Uredbe (EU) št. 517/2014 za dano leto, so roki za predložitev in izpolnitev zahtevka za vpis v evidenco določeni v obvestilu, ki ga Komisija izda v skladu s tretjim pododstavkom člena 16(2) navedene uredbe.
            
            
               4.   Podjetja, ki so bila v evidenco vpisana že pred začetkom veljavnosti te uredbe, predložijo informacije v skladu z odstavkom 1 ali 2, odvisno od tega, kateri se uporablja, v 3 mesecih od začetka veljavnosti te uredbe, razen če so bile že predložene v evidenco.
            
         
         
            Člen 4
            Dodatne zahteve po informacijah za vpis v evidenco
            
               1.   Komisija lahko od podjetja zahteva, da zagotovi informacije o identiteti dejanskega lastnika oziroma lastnikov podjetja in, kadar je to ustrezno, edinega zastopnika podjetja, vključno z informacijami o vrsti dejanskega lastništva ter vrsti in ravni nadzora, ki ga vsak tak lastnik sme opravljati.
            
            
               2.   Prav tako lahko Komisija, kadar je to upravičeno po predhodni oceni informacij, predloženih v skladu s členom 3 in, če je ustrezno, v skladu z odstavkom 1 tega člena, od podjetja zahteva, naj predloži naslednje:
               
                           (a)
                        
                        
                           dodatne informacije ali podporna dokazila, ki dokazujejo točnost in popolnost informacij, predloženih v skladu s členom 3 ali, odvisno od primera, odstavkom 1 tega člena;
                        
                     
                           (b)
                        
                        
                           računovodske izkaze podjetja za preteklo leto ali, če ti niso na voljo, dokazilo o zadostnih sredstvih za izvedbo prihodnjih dejavnosti, za katere se podjetje želi vpisati v evidenco;
                        
                     
                           (c)
                        
                        
                           poslovni načrt podjetja za prihodnje dejavnosti in pregled prejšnjih poslovnih dejavnosti;
                        
                     
                           (d)
                        
                        
                           dokument, ki dokazuje vodstveno strukturo podjetja;
                        
                     
                           (e)
                        
                        
                           informacije v zvezi z vsemi povezavami, kot so pravne, gospodarske ali fiskalne povezave, z drugimi podjetji ali dejanskimi lastniki drugih podjetij, ki so vložili zahtevek za vpis ali so že vpisani v evidenco.
                        
                     
            
               3.   Komisija lahko po potrebi zahteva, da se kakršnim koli dodatnim informacijam ali podpornim dokazilom, ki se zahtevajo v skladu z odstavkom 2, od podjetij, ki so pooblastila edinega zastopnika, priloži overjen prevod v angleščino.
            
            
               4.   Podjetja predložijo kakršne koli informacije ali dokazila, ki se zahtevajo v skladu s tem členom, v 10 delovnih dneh po datumu zahtevka ali v obdobju, o katerem se dogovorijo s Komisijo na podlagi ustrezno utemeljene zahteve podjetja po podaljšanju roka.
            
         
         
            Člen 5
            Obveznost posodabljanja informacij
            Podjetja, vpisana v evidenco, zagotovijo, da so informacije, ki jih predložijo v svojem imenu ali so bile posredovane v njihovem imenu v skladu s to uredbo, posodobljene, in Komisiji takoj, ko se spremenijo ali prenehajo biti popolne ali točne, zagotovijo posodobljene informacije.
         
         
            Člen 6
            Zavrnitev, začasna ukinitev in preklic vpisov
            
               1.   Komisija lahko zavrne vpis podjetja v evidenco ali začasno ukine vpis podjetja, če niso izpolnjene zahteve iz te uredbe v zvezi z navedenim podjetjem ali če so kakršne koli informacije ali dokazila, ki jih v skladu s to uredbo predloži podjetje ali so predloženi v njegovem imenu, netočni ali nepopolni. Zadevno podjetje in pristojni organ zadevne države članice sta prek evidence obveščena o razlogih za zavrnitev ali začasno ukinitev vpisa.
            
            
               2.   Če je vpis podjetja odložen v skladu z odstavkom 1, Komisija prekliče začasno ukinitev in ponovno vzpostavi vpis, če so zahteve iz te uredbe v zvezi s podjetjem pozneje izpolnjene ali, kot je ustrezno, če se informacije ali dokazila, ki jih v skladu s to uredbo predloži podjetje ali se predložijo v njegovem imenu, posodobijo tako, da so točni in popolni.
            
            
               3.   Komisija prekliče vpis podjetij v primerih, ko so namerno predložene napačne informacije, ali če podjetje po začasni ukinitvi večkrat zapored ne zagotovi zahtevanih informacij ali ne posodobi svojih informacij v skladu s to uredbo. Zadevno podjetje in pristojni organ zadevne države članice sta prek evidence obveščena o razlogih za preklic vpisa.
            
         
         
            Člen 7
            Podjetja z istim dejanskim lastnikom oziroma lastniki
            
               1.   Za namen dodelitve kvot za dajanje fluoriranih ogljikovodikov na trg v skladu s členom 16(5) Uredbe (EU) št. 517/2014 se vsa podjetja z istim dejanskim lastnikom oziroma lastniki štejejo za enega samega deklaranta v skladu s členom 16(2) in (4) Uredbe. Ta deklarant je podjetje, ki je bilo vpisano prvo, ali, kadar je primerno, drugo podjetje, ki je vpisano in ki ga je navedel dejanski lastnik. Za izračun referenčnih vrednosti v skladu s členom 16(3) Uredbe (EU) št. 517/2014 se vsa podjetja z istim dejanskim lastnikom oziroma lastniki obravnavajo kot en sam uvoznik ali proizvajalec. Ta uvoznik ali proizvajalec je podjetje, ki je bilo vpisano prvo, ali, kadar je primerno, drugo podjetje, ki je vpisano in ki ga je navedel dejanski lastnik.
            
            
               2.   Za podjetja, pri katerih se odstavek 1 uporablja za dve deklaracijski obdobji, Komisija prekliče vpis podjetij z istim dejanskim lastnikom oziroma lastniki, razen za podjetje, ki je bilo vpisano prvo, ali, kadar je primerno, drugo podjetje, ki je vpisano in ki ga je navedel dejanski lastnik, razen če v skladu z Uredbo (EU) št. 517/2014 obstajajo druge obveznosti, zaradi katerih je potreben vpis v evidenco.
            
         
         
            Člen 8
            Izmenjava informacij
            Države članice na zahtevo sodelujejo in si izmenjujejo informacije s Komisijo, kadar je to potrebno za oceno popolnosti in točnosti informacij, ki jih podjetja predložijo za namene vpisa v skladu s to uredbo, zlasti kadar se informacije nanašajo na nacionalne zakone in prakse.
         
         
            Člen 9
            
               1.   Osebni podatki podjetja, ki se obdelujejo v evidenci, se lahko hranijo največ 5 let po preklicu vpisa v skladu s členom 6(3).
            
            
               2.   Komisija s tehničnimi sredstvi zagotovi izbris osebnih podatkov v skladu z odstavkom 1.
            
         
         
            Člen 10
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 25. aprila 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 150, 20.5.2014, str. 195.
         
            (2)  Sklep Sveta (EU) 2017/1541 z dne 17. julija 2017 o sklenitvi, v imenu Evropske unije, kigalijske spremembe Montrealskega protokola o substancah, ki škodljivo delujejo na ozonski plašč (UL L 236, 14.9.2017, str. 1).
         
            (3)  Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).
         
            (4)  Direktiva (EU) 2015/849 Evropskega parlamenta in Sveta z dne 20. maja 2015 o preprečevanju uporabe finančnega sistema za pranje denarja ali financiranje terorizma, spremembi Uredbe (EU) št. 648/2012 Evropskega parlamenta in Sveta ter razveljavitvi Direktive 2005/60/ES Evropskega parlamenta in Sveta in Direktive Komisije 2006/70/ES (UL L 141, 5.6.2015, str. 73).